Základná škola v Námestove
Komenského ulica 495/33, 029 01 Námestovo

1. CHARAKTERISTIKA PREDMETU

Učebný predmet vedie žiakov k získaniu základných užívateľských zručností v rôznych oblastiach ľudskej činnosti a prispieva k poznaniu trhu práce, vytváraniu životnej i profesijnej orientácie žiakov. Koncepcia predmetu vychádza z konkrétnych životných situácií, v ktorých človek prichádza do priameho kontaktu s ľudskou činnosťou a technikou v jej rozmanitých podobách a širších súvislostiach a prostredníctvom technických vymožeností chráni svet a kultúrne pamiatky. 

Predmet musí byť založený predovšetkým na praktickej činnosti. Jeho náplň sa cielene zameriava na zručnosti a návyky pre uplatnenie žiakov v ďalšom živote a spoločnosti. Je založený na tvorivej myšlienkovej spoluúčasti a spolupráci žiakov. 

Náplň učebného predmetu je určená všetkým žiakom bez rozdielu pohlavia. Žiaci sa učia pracovať s rôznymi materiálmi a pomôckami a osvojujú si základné pracovné zručnosti a návyky, rozvíjajú tvorivé technické myslenie. Pri navrhovaní výrobkov v oblasti dizajnu a pracovných postupov spájajú praktické zručností s tvorivým myslením. Základné vzdelávanie obohacuje o dôležitú zložku tým, že kladie základy z oblasti techniky, ktoré sú nevyhnutné pre ďalšie štúdium a uplatnenie človeka v reálnom živote. Žiaci sa učia plánovať, organizovať a hodnotiť pracovnú činnosť samostatne i v skupine. Sú vedení k dodržiavaniu zásad bezpečnosti a hygieny pri práci. V závislosti na veku žiakov sa postupne buduje systém, ktorý žiakom poskytuje dôležité informácie z pracovnej oblasti a pomáha im pri zodpovednom rozhodovaní o ďalšom profesijnom zameraní i rozhodovaní v živote.

V 5. ročníku v triedach so športovou prípravou ostáva časová dotácia 1 h – 33 h za rok. V ostatných triedach je časová dotácia 2 h – 66 h za rok.


2. [bookmark: page2]CIELE PREDMETU

Žiaci

· rozlíšia a bezpečne použijú prírodné a technické materiály, nástroje, náradie a zariadenia;
· si osvoja dodržiavanie stanovených pravidiel a adaptujú sa na zmenené alebo nové úlohy a pracovné podmienky;
· experimentujú s nápadmi, materiálmi, technológiami a technikami;
· si vytvoria vhodné návyky pre rodinný život;
· pociťujú zodpovednosť za svoje zdravie, ľudské vzťahy a financie ako aj za pohodlie a bezpečnosť v ich bezprostrednom okolí;
· cítia zodpovednosť za kvalitu svojich i spoločných výsledkov práce;
· si osvoja základné pracovné zručnosti a návyky z rôznych pracovných oblastí, organizujú a plánujú prácu a používajú vhodné nástroje, náradie a pomôcky pri práci i v bežnom živote;
· vytrvalo a sústavne plnia základné úlohy, uplatňujú tvorivosť a vlastné nápady pri pracovnej činnosti a pri vynakladaní úsilia na dosiahnutie kvalitného výsledku;
· si vytvoria nový postoj a hodnoty vo vzťahu k práci človeka a životnému prostrediu;
· chápu prácu a pracovné činnosti ako príležitosti na sebarealizáciu, sebaaktualizáciu a na rozvíjanie podnikateľského myslenia;
· sa orientujú v rôznych odboroch ľudskej činnosti, formách fyzickej i duševnej práce, osvoja si potrebné poznatky a zručnosti významné na možnosti uplatnenia, na voľbu vlastného profesijného zamerania a na ďalšiu profesijnú a životnú orientáciu.


3. [bookmark: page3]TEMATICKÉ CELKY, OBSAHOVÝ ŠTANDARD, VÝKONOVÝ ŠTANDARD

Človek a technika: 12 h/7 h

Školský poriadok, pracovný poriadok v školskej dielni, technika, história techniky, prostredie technické – prírodné – spoločenské, vzťahy medzi nimi, ochrana, príroda, negatívne vplyvy techniky.

Žiak na konci 5. ročníka základnej školy vie/dokáže: 

· dodržiavať pravidlá BOZP, hygieny a správania sa,
· vysvetliť pojem technika v užšom a širšom zmysle slova,
· uviesť príklady pozitívnych a negatívnych vplyvov techniky na človeka, prírodu a spoločnosť,
· zdôvodniť na príkladoch potrebu pozitívneho prístupu človeka k tvorbe techniky,
· vypracovať projekt na tému z ochrany prírody.

Človek a výroba v praxi: 19 h/10 h 

Remeslo, remeselník, pracovný nástroj, pracovné náradie, remeslá v minulosti a v súčasnosti, výrobok, vznik výrobku: myšlienka – proces výroby – výrobok, návrh výrobku človeku spríjemňujúceho život.

Žiak na konci 5. ročníka základnej školy vie/dokáže: 

· porovnať profesie remeselníkov v minulosti a v súčasnosti,
· vysvetliť pojem výrobok,
· opísať proces vzniku jednoduchého výrobku,
· vyhľadať príklady výrobkov, pracovných nástrojov a pracovného náradia remeselníkov v minulosti a v súčasnosti,
· vyhodnotiť priebeh tematickej exkurzie z výroby,
· prezentovať návrh a zhotovenie vlastného jednoduchého výrobku z dostupných prírodných materiálov v danom regióne.

Úžitkové a darčekové predmety: 11 h/6 h 

Surovina, materiál, polotovar, darčekový a úžitkový predmet, myšlienka, návrh, náčrt, rozmery, náradie a nástroje, postup práce, materiál: špajdľa, vetvička, gaštan, plastelína, kôra, latka, tenký drôt, alobal, kartón a pod., výrobky: náhrdelník; náušnice; náramok; zvieratko; počítadlo; svietnik; kvet; stojan na pero; stojan na „mobil“ a pod.

Žiak na konci 5. ročníka základnej školy vie/dokáže: 

· vytvoriť náčrt jednoduchého výrobku,
· vybrať technické materiály a nástroje na zhotovenie výrobku,
· navrhnúť postup práce pri zhotovení výrobku,
· zhotoviť navrhnutý výrobok,
· prezentovať výsledky svojej práce.

Ekonomika domácnosti – Plánovanie a vedenie domácnosti: 3 h/2 h 

Súlad osobných želaní s potrebami človeka, vzťah ľudská práca – peniaze, finančné informácie, finančné inštitúcie (bankové a nebankové subjekty, dcérske spoločnosti a pobočky zahraničných bánk), hotovostný a bezhotovostný platobný styk, príjmy a výdavky, rozpočet domácnosti, ekonomika domácnosti, archivácia dôležitých dokumentov (záručné listy, úhrady platieb a pod.), úspory, sporenie, možnosti sporenia, úvery, kreditná karta, úverová história a jej význam, spôsoby, ako znížiť riziko v domácnosti (požiar, krádež a pod.), poistenie, poistenie motorových vozidiel (PZP) – porovnanie ponúk, poistenie stavby a domácnosti, spotrebiteľská gramotnosť (kritický spotrebiteľ).

Žiak na konci 5. ročníka základnej školy vie/dokáže: 

· vysvetliť na konkrétnych príkladoch funkciu peňazí ako prostriedku na zabezpečenie životných potrieb,
· uviesť príklady hospodárneho zaobchádzania s vecami, hospodárneho správania sa vo svojom okolí (domácnosť, škola, obec),
· zoradiť osobné želania/potreby podľa ich dôležitosti,
· vysvetliť vzájomné vzťahy medzi životnými potrebami jednotlivca a rodiny,
· prijímať finančné rozhodnutia na základe svojich reálnych možností,
· zhodnotiť dôsledky finančného rozhodnutia,
· roztriediť výdavky na domácnosť a príjmy v domácnosti,
· vypracovať denník osobných príjmov a výdavkov,
· zostaviť rozpočet domácnosti,
· vysvetliť používanie peňazí v bežných situáciách (hotovostná a bezhotovostná forma peňazí),
· porovnať ceny rovnakého výrobku v dvoch rôznych obchodoch,
· vysvetliť, prečo je používanie kreditnej karty určitou formou pôžičky,
· vysvetliť rozdiel medzi bankovými a nebankovými subjektmi.

Ekonomika domácnosti – Svet práce: 1 h/1 h 

Trh práce – povolanie ľudí, druhy pracovísk, pracovných prostriedkov, pracovných objektov, charakter a druhy pracovných činností, kvalifikačné, zdravotné a osobnostné požiadavky, rovnosť príležitostí na trhu práce, možnosti vzdelávania – náplň učebných a študijných odborov, prijímacie skúšky, informácie a poradenské služby, zamestnanie – pracovné príležitosti v obci (regióne), spôsoby hľadania zamestnania, písanie životopisu, motivačného listu, pohovor u zamestnávateľa, problémy nezamestnanosti, úrady práce, práva a povinnosti zamestnancov a zamestnávateľov, voľba profesijnej orientácie – základné princípy, sebapoznávanie, osobné záujmy a ciele, telesný a zdravotný stav, osobné vlastnosti a schopnosti, sebahodnotenie, vplyvy na voľbu profesijnej orientácie, informačná základňa pre voľbu povolania, práca s profesijnými informáciami a využívanie poradenských služieb, podnikanie – druhy a štruktúra organizácií, najčastejšie formy podnikania, malé a stredné podnikanie, sústava povolaní – národná sústava povolaní, národné štandardy zamestnaní, register zamestnaní, karta zamestnania, plán profesijného rozvoja.

Žiak na konci 5. ročníka základnej školy vie/dokáže: 

· orientovať sa v pracovných činnostiach vybraných profesií,
· posúdiť svoje možnosti pri rozhodovaní o voľbe vhodného povolania a profesijnej prípravy,
· využiť profesijné informácie a poradenské služby pre výber vhodného vzdelania.

Ekonomika domácnosti – Domáce práce a údržba domácnosti: 2 h/1 h 

Stavebnice (konštrukčné, elektrotechnické, elektronické), zostavovanie modelov, tvorba konštrukčných prvkov, montáž a demontáž, údržba odevov a textílií, upratovanie domácnosti, organizácia upratovania, postupy, prostriedky a ich dopad na životné prostredie, odpad a jeho ekologická likvidácia, spotrebiče v domácnosti a ich údržba, elektrotechnika v domácnosti, nebezpečenstvo úrazu elektrickým prúdom, zavesenie police, obrazu, založenie ohňa, príprava dreva, uskladnenie dreva, oprava omietok, maľovanie, tapetovanie, tepelné a vodné zdroje, hlavný uzáver prívodu vody, plynu, elektrickej energie.

Žiak na konci 5. ročníka základnej školy vie/dokáže: 

· zostaviť podľa návodu, náčrtu, plánu daný model,
· overiť funkčnosť, stabilitu a nosnosť daného modelu,
· urobiť montáž, demontáž a údržbu jednoduchých predmetov a zariadení,
· zhodnotiť svoje vlastné skúsenosti s prácami v domácnosti,
· správne zaobchádzať s pomôckami, nástrojmi, náradím a zariadením vrátane údržby,
· dodržiavať základné hygienické a bezpečnostné pravidlá a predpisy,
· poskytnúť prvú pomoc pri úraze, vrátane úrazu elektrickým prúdom,
· skontrolovať a zabezpečiť domácnosť pri odchode.

Ekonomika domácnosti – Príprava jedál a výživa: 7 h/3 h 

Kuchyňa (základné vybavenie, udržiavanie poriadku a čistoty, bezpečnosť a hygiena prevádzky), potraviny (výber, nákup, skladovanie, skupiny potravín, zásady zostavovania jedálneho lístka), základné zložky potravy, príprava jedál (úprava jedál v studenej kuchyni, základné spôsoby tepelnej úpravy, základné postupy pri príprave jedál a nápojov), základné znalosti o konzervovaných a trvanlivých (chladených, mrazených, sušených, kondenzovaných, solených a iných potravinách), vrátane skladovania, uchovávanie a podávanie hotových pokrmov, úprava stola a stolovanie (jednoduché prestieranie, obsluha a správanie sa pri stole, slávnostné stolovanie v rodine, dekorácie a kvety na stole), denný režim – rozloženie a zloženie potravy v priebehu dňa, význam bielkovín, tukov a sacharidov pre zdravie človeka, význam vitamínov a minerálov pre zdravie človeka, pitný režim, racionálne jedlá, diétne jedlá, jedlá pre deti, tradičné jedlá, typické jedlá iných kultúr, stravovanie v rôznych kultúrach.

Žiak na konci 5. ročníka základnej školy vie/dokáže: 

· orientovať sa v základnom vybavení kuchyne,
· používať základný kuchynský inventár a bezpečne obsluhovať základné spotrebiče,
· pri zostavovaní jedálneho lístka zohľadniť finančné náklady naň,
· vytvoriť kalkulačný list a vypočítať cenu jedla,
· pripraviť jednoduché jedlá v súlade so zásadami zdravej výživy,
· pripraviť vybrané tradičné slovenské jedlo a typické jedlo inej kultúry,
· opísať vplyv technologickej úpravy na kvalitu jedla,
· dodržiavať základné princípy stolovania, spoločenského správania sa a obsluhy pri stole v spoločnosti,
· udržiavať poriadok a čistotu pracovných plôch, dodržiavať základy hygieny a bezpečnosti práce, poskytnúť prvú pomoc pri úrazoch v kuchyni.

Ekonomika domácnosti – Ručné práce: 3 h/1 h 

Základné pomôcky a nástroje na ručné práce, šijací stroj, tkaniny – bavlnené, hodvábne, vlnené, syntetické, základné stehy, pomocné stehy, obnitkovacie stehy, spojovacie stehy, ozdobné stehy, prišívanie zapínadiel, prišitie pútka, navlečenie gumy a šnúrky, strih a jeho základné využitie, háčkovanie (krátky a dlhý stĺpik, retiazkové očká), pletenie(hladké a obrátené očká, začínanie a ukončenie pletenia, pridávanie a uberanie očiek), práca s netradičným materiálom (napr. šúpolie, drotárstvo, gumičkovanie), kultúra odievania.

Žiak na konci 5. ročníka základnej školy vie/dokáže: 

· oboznámiť sa s pomôckami a nástrojmi pre ručné práce,
· rozoznať rôzne druhy tkanín,
· šiť rôznymi stehmi,
· robiť drobné opravy odevov,
· oboznámiť sa s ďalšími netradičnými (menej rozšírenými) ručnými prácami.

Ekonomika domácnosti – Pestovateľské práce a chovateľstvo: 8 h/2 h 

Základné podmienky pre pestovanie (pôda a jej spracovanie – rýľovanie, hrabanie, úprava hriadok; zvyšovanie úrodnosti – hnojenie, striedanie plodín; výživa rastlín, ochrana rastlín a pôdy), zelenina (osivo, výsadba, priesady, jednotenie zeleniny, podmienky a zásady pestovania, pestovanie vybraných druhov zeleniny), okrasné rastliny (zásady ošetrovania izbových rastlín, rozmnožovanie izbových rastlín stonkovými odrezkami, pestovanie vybraných okrasných drevín a kvetov, kvety v interiéri a exteriéri), rez, jednoduchá úprava kvetov, jednoduché aranžovanie a viazanie kytíc, ovocné dreviny (druhy, spôsob pestovania, uskladnenie a spracovanie), liečivé rastliny (pestovanie vybraných druhov rastlín, rastliny a zdravie človeka, liečivé účinky rastlín, jedovaté rastliny, rastliny ako drogy a ich zneužívanie, alergie), poznávanie škodcov, ochrana zeleniny..., chovateľstvo (chov zvierat v domácnosti, podmienky chovu, hygiena a bezpečnosť chovu, kontakt so známymi i neznámymi zvieratami)

Žiak na konci 5. ročníka základnej školy vie/dokáže: 

· vykonávať jednoduché pestovateľské činnosti,
· zvoliť vhodné pracovné postupy pri pestovaní vybraných rastlín,
· využívať kvety pre výzdobu,
· zvoliť podľa druhu pestovateľských činností správne pomôcky, nástroje a náradie a urobiť ich údržbu,
· dodržiavať technologické postupy,
· preukázať základnú znalosť chovu drobných zvierat a zásad bezpečného kontaktu so zvieratami,
· dodržiavať zásady hygieny a bezpečnosti,
· poskytnúť prvú pomoc pri úraze vrátane úrazu spôsobeného zvieratami.


4. PRIEREZOVÉ TÉMY

Environmentálna výchova (ENV), Multikultúrna výchova (MUV), Osobnostný a sociálny rozvoj (OSR), Výchova k manželstvu a rodičovstvu (VMR), Mediálna výchova (MEV), Ochrana života a zdravia (OŽZ), Finančná gramotnosť (FIG) (Školský vzdelávací program 2018/2019 (2.6 Prierezové témy).


5. METÓDY A FORMY PRÁCE – STRATÉGIE VYUČOVANIA

Vzdelávanie v tejto oblasti smeruje k vytváraniu a rozvíjaniu kľúčových kompetencií žiakov tým, že vede žiakov k:

· pozitívnemu vzťahu k práci a zodpovednosti za kvalitu svojich i spoločných výsledkov práce,
· osvojeniu základných pracovných zručností a návykov v rôznych pracovných oblastiach, k organizácii a plánovaniu práce a k používaniu vhodných nástrojov, náradia a pomôcok pri práci i v bežnom živote,
· vytrvalosti a sústavnosti pri plnení zadaných úloh, k uplatňovaniu tvorivosti a vlastných nápadov pri pracovnej činnosti a k vynakladaniu úsilia na dosiahnutie kvalitného výsledku,
· autentickému a objektívnemu poznávaniu okolitého sveta, k potrebnej sebadôvere, k novému postoju a hodnotám vo vzťahu k práci človeka, technike a životnému prostrediu,
· chápaniu práce a pracovnej činnosti ako príležitosti k sebarealizácii, sebavzdelávaniu a k rozvíjaniu podnikateľského myslenia,
· orientácii v rôznych odboroch ľudskej činnosti, formách fyzickej a duševnej práce a osvojeniu potrebných poznatkov a zručností významných pre možnosť uplatnenia, pre voľbu vlastného profesijného zamerania a pre ďalšiu životnú a profesijnú orientáciu,
· rešpektovaniu environmentálnych hodnôt a chápaniu recyklácie materiálov a produktov.
Uvedený komplex študijných (predmetových) kompetencií (spôsobilostí) sa spresňuje, konkretizuje v učebných požiadavkách v jednotlivých tematických celkoch učebného obsahu v podobe systematizovaného výkonového štandardu.

Pri voľbe vyučovacích metód a foriem vyučovania prihliada učiteľ na usporiadanie obsahu vyučovania, vlastné činnosti a činnosti žiakov zacielené na dosiahnutie stanovených cieľov a kľúčových kompetencií žiakov. Voľba metód závisí od obsahu učiva, cieľov vyučovacej hodiny, vekových a iných osobitostí žiakov a materiálneho vybavenia.

Pri vyučovaní budeme využívať individuálnu prácu žiakov, prácu vo dvojiciach, skupinovú, tímovú i projektovú. Pri tvorbe projektov cieľom bude podpora samostatnej (skupinovej) tvorivej činnosti, aplikácia teoretických vedomostí a komunikatívnych zručností. Účelom je, aby žiaci preukázali poznatky a komunikatívne schopnosti vo verbálnej, písomnej a grafickej forme. Prezentácia projektov bude i formou prehliadky projektov umiestnených v triede (na chodbe a pod.) ako propagácia praktickej tvorivej činnosti žiakov.

Na vzbudenie záujmu žiakov o učebnú činnosť budeme využívať motivačné metódy, ako je napr. motivačné rozprávanie, motivačný rozhovor, motivačný problém, motivačná demonštrácia. Expozičné metódy budeme využívať pri vytváraní nových poznatkov a zručností. Budeme klásť dôraz na dialogické slovné metódy ako napr. rozhovor, demonštračné metódy ako napr. pozorovanie, manipulácia s predmetmi (praktické činnosti), inštruktáž (vizuálne a auditívne podnety k praktickej činnosti, vedenie žiakov k chápaniu slovnému a písomnému návodu). Významné miesto majú problémové metódy, ku ktorým patrí heuristická metóda (učenie sa riešením problémov založenom na vymedzení a rozbore problému, tvorbe a výberu možných riešení a vlastnom riešení) a projektová metóda (riešenie projektu, komplexná praktická úloha, problém, téma, ktorej riešenie teoretickou aj praktickou činnosťou vedie k vytvoreniu určitého produktu).
Budeme klásť zvýšený dôraz na prácu s knihou a textom (čítanie s porozumením, spracovanie textových informácií, učenie sa z textu, orientácia v štruktúre textu, vyhľadávanie, triedenie, využívanie podstatných informácií), samostatné učenie prostredníctvom informačnej a komunikačnej techniky.

Z aktivizujúcich metód sa bude vhodne využívať diskusia (vzájomná výmena názorov, uvádzanie argumentov, zdôvodňovaní za účelom riešenia daného problému), situačná metóda (riešenie problémového prípadu reálnej situácie so stretom záujmov), inscenačná metóda (sociálne učenie v modelovej predvádzanej situácii, pri ktorej sú žiaci aktérmi danej situácie), didaktické hry (sebarealizačné aktivity na uplatnenie záujmov, a spontánnosti), kooperatívne vyučovanie (forma skupinového vyučovania založená na vzájomnej závislosti členov heterogénnej skupiny).

Fixačné metódy sú neoddeliteľnou súčasťou vyučovania, napr. metódy opakovania a precvičovania, (ústne a písomné opakovanie, opakovanie s využitím učebnice a inej literatúry, domáce úlohy).

Z organizačných foriem sa bude uplatňovať vyučovacia hodina (základného, motivačného, expozičného, fixačného, aplikačného, diagnostického typu) a práca v teréne.

Vo vyučovaní techniky sa budú využívať poznatky, z ostatných vyučovacích predmetov, predovšetkým z fyziky, matematiky, informatiky, biológie a využívať sa budú aj prierezové témy.

Žiak prostredníctvom technického vzdelávania získa vedomosti na pochopenie vedeckých ideí a postupov potrebných pre osobné rozhodnutia, na účasť v občianskych a kultúrnych záležitostiach a dá mu schopnosť zmysluplne sa stavať k lokálnym a globálnym záležitostiam, ako zdravie, životné prostredie, nová technika, odpady a podobne. Žiak by mal byť schopný pochopiť kultúrne, spoločenské a historické vplyvy na rozvoj vedy, uvažovať nad medzinárodnou povahou vedy a vzťahoch s inými predmetmi a životom človeka.

Motivačné metódy:	motivačné rozprávanie, motivačný rozhovor, motivačný problém, motivačná demonštrácia

Expozičné metódy:		rozprávanie, opis, vysvetľovanie

Demonštračné metódy: 	pozorovanie, manipulácia s predmetmi, demonštračný experiment

Aktivizujúce metódy: 	diskusia, situačná metóda, didaktické hry, kooperatívne vyučovanie, žiacky experiment, inscenačná metóda

Fixačné metódy: 		opakovanie, precvičovanie


6. HODNOTENIE PREDMETU

Na konci každého klasifikačného obdobia sú žiaci na vysvedčení hodnotení klasifikačným stupňom podľa platnej klasifikačnej stupnice – výborný, chválitebný, dobrý, dostatočný, nedostatočný (Metodický pokyn č. 22/2011 č. 2011-3121/12824-4-921 na hodnotenie žiakov základnej školy a Príloha č. 2 k metodickému pokynu č. 22/2011 – Zásady hodnotenia žiaka so zdravotným znevýhodnením začleneného v základnej škole). Pri hodnotení žiakov budeme vychádzať aj zo základného dokumentu školy – Školský vzdelávací program 2018/2019 (3.1 Hodnotenie (evalvácia) vzdelávacích výsledkov práce žiakov).

Žiaci budú v predmete technika hodnotení vymenovanými formami za stanovených podmienok:

1) Verbálnou formou – kontrola úrovne osvojenia poznatkov žiakom ústnym prezentovaním jeho vedomostí na základe dobrovoľnej odpovede žiaka alebo určenia konkrétneho žiaka učiteľom. Pri verbálnej kontrole zisťovať a hodnotiť najmä osvojenie základných poznatkov stanovených výkonovou časťou vzdelávacieho štandardu.

2) Písomnou formou – kontrola a hodnotenie osvojenia základných poznatkov prostredníctvom:

a) Písomná previerka – kontrola pripravenosti a osvojenia poznatkov žiakom alebo skupiny žiakov písomnou formou z posledných tém vysvetleného učiva. Odporúča sa uplatniť postup zadania otázok učiteľom ústnou alebo písomnou formou v rozsahu 3 až 6 otázok s časovým limitom 5 až 15 minút. Optimálne hodnotenie je na základe percentuálnej úspešnosti podľa kritérií:
	Známka
	Úspešnosť

	 
	OD
	DO

	1
	100,0 %
	90,0 %

	2
	89,0 %
	75,0 %

	3
	74,0 %
	50,0 %

	4
	49,0 %
	30,0 %

	5
	29,0 %
	0,0 %











b) Test – na konci tematického celku alebo skupiny podobných učebných tém v časovom limite 20 až 40 min v rozsahu 10 – 20 otázok zostavených podľa výkonovej časti vzdelávacieho štandardu. Optimálne hodnotenie je na základe percentuálnej úspešnosti podľa predchádzajúcich kritérií

3) Praktickými aktivitami – je vhodné slovné hodnotenie praktických zručností (vrátane správnosti nákresov a schém podľa potreby) s dôrazom na samostatnosť a správnosť tvorby záverov z riešenia úloh. Optimálne je slovné hodnotenie so stručným komentárom k výkonu žiaka. V nižších ročníkoch sa odporúča pristupovať k tvorbe záverov na základe stručnej osnovy danej učiteľom.

4) Práca s textom – preverovať úroveň samostatnej práce žiakov a schopností práce s textom formou hodnotenia správ zo samostatných pozorovaní podľa kritérií na základe vzájomnej dohody učiteľov.

5) [bookmark: 7/_Obsah_vzdelávania_(tematické_okruhy_p][bookmark: 8/_Učebné_zdroje:]Prezentácia projektov – úroveň kombinovaných verbálnych, písomných, grafických prejavov a komunikatívnych zručností je vhodné kontrolovať a hodnotiť prostredníctvom prezentácie projektov podľa kritérií na základe vzájomnej dohody učiteľov.

Hlavným kritériom hodnotenia žiaka bude:
· individuálne zlepšenie: vo vedomostiach, kognitívnych a psychomotorických schopnostiach, v snahe o lepšie výkony,
· v zručnostiach pri príprave a realizácií praktických úloh a vytváraní praktických produktov,
· aktivity a tvorivosti pri riešení zadaných úloh,
· systematická príprava na vyučovanie.

Hodnotenie vymedzíme na tieto okruhy:
· Rozvoj praktických schopností a zručností.
· Osvojenie si vedomosti.
· Osobnosť žiaka (s upriamením sa aj na to, s akými podmienkami vstupuje do učebnej činnosti).


7. [bookmark: _GoBack]UČEBNÉ ZDROJE

Učebnými zdrojmi pri výučbe predmetu technika sú: učebnice, encyklopédie, odborná literatúra a internet. Prínosom pri vyučovaní je používanie interaktívnej tabule, PC, internetu a prezentácii na IKT a názorných učebných pomôcok (elektrotechnické súpravy, modely, obrazy, fotografie a iné).

[bookmark: 9/_Prierezové_témy:]Doporučené učebnice:
1. Technická výchova pre 5. až 9. ročník základných škôl: Krušpán a kol.
2. Hravá technika – Pracovný zošit pre 5. ročník ZŠ: Pavlovkin, Žáčok
3. Pracovné vyučovanie – Technické práce pre 5. ročník základnej školy: Rádl, Doležal, Líška
4. Pracovné vyučovanie – Technické práce pre 6. ročník základnej školy: Vondráček, Náhlik, Nováček
5. Pracovné vyučovanie – Technické práce pre 7. ročník základnej školy: Škára, Brezovský, Horák, Pavlíček
6. Pracovné vyučovanie – Technické práce pre 8. ročník základnej školy: Horák, Tyllich, Janda

Doporučené webové adresy:
1. https://phet.colorado.edu/
2. www.oskole.sk
3. www.planetavedomosti.iedu.sk/
4. www.youtube.sk

